Il-membri tal-Gvern fil-kumitat Parlamentari dwar is-saħħa qalu li m’għandhom l-ebda oġġezzjoni li ssir laqgħa dwar il-bini tal-emerġenza f’Mater Dei. Dan wara li d-deputati tal-Oppożizzjoni fil-kumitat, Claudio Grech u Michael Gonzi talbu li dak li nstab fl-emerġenza jiġi diskuss b’urġenza fil-kumitat parlamentari. F’ittra li ċ-ċhairperson tal-kumitat, id-Deputat Laburista Etienne Grech bagħat lil membri tal-Oppożizzjoni, qal li l-Gvern lest li ssir laqgħa dwar dan fil-mument opportun hekk kif ikun hemm aktar tagħrif u kif tkun konkluża l-inkjestà fuq il-binja ta’ Mater Dei. B’reazzjoni għal dan, il-Partit Nazzjonalista qal li l-gvern qed jiċħad id-dritt liċ-ċittadin biex ikun jaf l-fatti kollha dwar dan il-każ fl-ogħla istituzzjoni tal-pajjiz. Fi stqarrija, l-kelliem tal-oppozizzjoni Claudio Grech qal li l-Oppożizzjoni tibqa’ tinsisti li l-Parlamenti jiddiskuti b’urgenza dan il-każ biex il-Kumitat ikun jista’ jisma’ dak kollu li fuqu l-Gvern ibbaża l-konklużjonijiet tiegħu kif ukoll biex dawk kollha li kellhom obbligi legali, tekniċi jew kummerċjali jagħtu l-ispjegazzjonijiet kollha b’mod pubbliku.